कां हिरण्यक दी जान पछान कराँदे होई आक्खन लगा-"मित्तर मन्थर ! इन्दा आदर सत्कार खास करियै करेओ:- कीजे एः बड़े पुन्नात्मा, दया दे सागर ते चूहें दे राजा हिरण्यक मेरे मित्तर न। जेकर शेष भगवान बी अपनी दऊं हजार जीभें कन्ने इन्दे गुण गान लगन, तां ओ: बी सफल नेईं होङण"। ए: आक्खियै कां ने कबूतरें दे राजे चित्रग्रीब आली सारी क्हानी सनाई दिती। मन्थर ने बड़े प्रेमै कन्ने हिरण्यक दा आदर-सत्कार कीत्ता ते आक्खेआ- "मित्तर ! इस निर्जन बनै च थुआड़े औने दा के: कारण ऐ ?" हिरण्यक ने आक्खेआ "सुनानाँ, तुस सुनो "-